b'\n_START_ARTICLE_\nRuskos\xc3\xa4dekaisla\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nRuskos\xc3\xa4dekaislan pystyt varret kasvavat 30-40 cm korkeiksi. Niiden poikkileikkaus on kolmiomainen. Lehdet l\xc3\xa4htev\xc3\xa4t varren alaosasta kolmen lehden ryhmiss\xc3\xa4. Ne ovat tummanvihreit\xc3\xa4, sileit\xc3\xa4 ja kiilt\xc3\xa4vi\xc3\xa4. Niiden pituus on 20-30 cm ja leveys 2-10 mm._NEWLINE_Kasvi levi\xc3\xa4\xc3\xa4 maavarsien avulla. Siell\xc3\xa4 miss\xc3\xa4 maavarsi ulottuu maan pintaan, siihen voi kehitty\xc3\xa4 py\xc3\xb6re\xc3\xa4 maasilmu, josta varret ja juuret l\xc3\xa4htev\xc3\xa4t. Laji voi kasvattaa my\xc3\xb6s mukuloita, joihin se s\xc3\xa4il\xc3\xb6\xc3\xb6 t\xc3\xa4rkkelyst\xc3\xa4 ja joista voi kasvaa uusia kasviyksil\xc3\xb6it\xc3\xa4. Mukulat ovat 1-3,5 cm pitki\xc3\xa4, aluksi valkoisia ja mehevi\xc3\xa4, my\xc3\xb6hemmin kovia ja ruskeita. N\xc3\xa4ist\xc3\xa4 mukuloista laji on saanut tieteellisen nimens\xc3\xa4 rotundus, py\xc3\xb6re\xc3\xa4._NEWLINE_Kukinnot kasvavat varsien p\xc3\xa4\xc3\xa4h\xc3\xa4n. Ne muodostuvat 3-9 eri mittaisesta varsiosasta, joiden p\xc3\xa4\xc3\xa4ss\xc3\xa4 on punertavanruskeita noin 3,5 sentti\xc3\xa4 pitki\xc3\xa4 pikkuoksia, joissa on 10-40 ter\xc3\xa4lehdet\xc3\xb6nt\xc3\xa4 kukkaa. Kukinnon punaruskea v\xc3\xa4ri on varmin tapa erottaa ruskos\xc3\xa4dekaisla keltakukkaisesta l\xc3\xa4hilajista kultas\xc3\xa4dekaisla (Cyperus esculentus).\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nRuskos\xc3\xa4dekaislaa tavataan l\xc3\xa4hes koko maailmassa pohjoisimpia alueita lukuun ottamatta. Euroopassa sen levinneisyysalueen pohjoisraja on Keski-Euroopassa._NEWLINE_Ruskos\xc3\xa4dekaisla kasvaa rannoilla ja moissa kosteikoissa. Se p\xc3\xa4rj\xc3\xa4\xc3\xa4 my\xc3\xb6s alueilla, joka ovat vain osan vuodesta kosteita, ja kest\xc3\xa4\xc3\xa4 maan muokkausta hyvin. Niinp\xc3\xa4 sit\xc3\xa4 tavataan joutomailla, ja kosteilla viljelysmailla. Siit\xc3\xa4 voi kehitty\xc3\xa4 haitallinen rikkaruoho.\n_START_SECTION_\nK\xc3\xa4ytt\xc3\xb6\n_START_PARAGRAPH_\nRuskos\xc3\xa4dekaislan mukuloita on k\xc3\xa4ytetty rohtoina Intian, Japanin ja Kiinan perinteisess\xc3\xa4 l\xc3\xa4\xc3\xa4ketieteess\xc3\xa4. Sen tehoa ei ole tutkittu l\xc3\xa4nsimaisessa l\xc3\xa4\xc3\xa4ketieteess\xc3\xa4 edellytett\xc3\xa4vill\xc3\xa4 tavoilla.'